I dag startede landsretssagen mod indehaveren af ABM Food i Aabybro. Han blev tilbage i februar idømt 60 dages fængsel for handel med råddent kød. Både anklager og forsvarer ankede byretsdommen.

Ejeren af ABM Food i Aabybro er blandt andet tiltalt for at have solgt over 20 tons gammelt kød i form af frosset, brasiliansk kyllinge- og oksekød, polske grillpølser og 5.000 kilo burgere. En stor del af kødet var direkte uegnet til menneskeføde. Sagen startede tilbage i marts 2006, da Fødevareregion Nordjylland fik mistanke om, at virksomheden ompakkede og solgte for gamle fødevarer. Anklageren kræver en hårdere dom, mens forsvareren vil have sin klient frifundet. Sagen fortsætter i Vestre Landsret i Aalborg i morgen onsdag.